Στην υπόθεση του Αμερικανού υπηκόου, αραβικής καταγωγής, ο οποίος σύμφωνα με τουρκικά ΜΜΕ είναι τζιχαντιστής και έχει εγκλωβιστεί στην ελληνοτουρκική μεθόριο, αναφέρεται με ανακοίνωσή της η Ελληνική Αστυνομία.

Η ΕΛ.ΑΣ. επιβεβαιώνει ότι σήμερα το πρωί Τούρκοι αστυνομικοί μετέβησαν στον συνοριακό σταθμό στις Καστανιές Έβρου και ζήτησαν να εισέλθει στην Ελλάδα ο εν λόγω άνδρας, αναφέροντας πως είχε συλληφθεί γιατί είχε υπερβεί τις δικαιούμενες ημέρες παραμονής του στην Τουρκία.

Σύμφωνα με την ΕΛ.ΑΣ. ο άνδρας δήλωσε ότι δεν επιθυμεί να εισέλθει στην Ελλάδα και στη συνέχεια επέστρεψε στην Τουρκία, συνοδευόμενος από τους Τούρκους αστυνομικούς.

Η αστυνομία, ωστόσο, δεν επιβεβαιώνει τις πληροφορίες που τον θέλουν να είναι τζιχαντιστής, αναφέροντας ότι έπειτα “από έλεγχο που διενεργήθηκε σε βάσεις δεδομένων ελληνικών και συνεργαζόμενων χωρών, δεν προέκυψε τίποτα σε βάρος του".